text: 92-årige Thomas vandt sin aldersklasse - igen
  06 juli 2018 kl. 14.27
  92-årige Thomas Frost deltog i år for 53. gang i ringridning i Sønderborg.
  Da Thomas Frost var 12 år gammel i 1937, deltog han for første gang i sit liv i ringriderfesten i Sønderborg. I år er han stadig en del af arrangementet, der begynder fredag og slutter søndag. For 53. gang.
  I disse år er han på forhånd sikker på at vinde sin aldersklasse, hvor kun ryttere mellem 90 og 100 år kan deltage. Han er nemlig den eneste deltager.
  Thomas Frost, 92-årig ringrider, Ulkebøl: "Det svinder jo ind med dem, jeg startede sammen med. "
  - Det svinder jo ind med dem, jeg startede sammen med. Sådan er det jo, siger han til TV SYD, mens han strigler sin hest Tulle, som han har lånt af veninden Margit.
  Thomas Frost har altid selv haft heste - fortrinsvis fjordheste - som han også har brugt i marken, da han var landmand. Men nu har alderen slået til, og han har solgt sin sidste hest. Derfor må han låne sig frem.
  På sin jakke hænger seks medaljer. Èn for hvert femte år. Derhjemme er mange flere, men der er ikke nok plads på jakken til allesammen på én gang.
  Thomas har svært ved at huske, hvor mange medaljer, han har. Derfor er han nødt til at skrive det ned på en seddel, så han kan svare korrekt, når folk spørger.
  Den 92-årige bebytter en gammeldags to-trins trappestige til at komme op på Tulle, en rolig fjordhest.
  Når man spørger ham, hvorfor han bliver ved, siger han:
  - Kammeratskabet mellem venner og bekendte. Vi er jo vant til at være sammen gennem mange år.
  De 12 runder ringridning resulterede desværre ikke i nogen ringe for Thomas i år. Sidste år tog han seks. Det skal retfærdigvis også med i betragtningen, at hesten var ny og vindforholdene svære.
  